**Συμβούλιο Ευρωπαικών Δικηγορικών Συλλόγων/ CCBE/Council of Bars and Law Societies of Europe**

**Συνεδρίαση Ομάδας Εργασίας “Surveillance”.**

Συνεδρίαση μέσω τηλεδιάσκεψης: Πέμπτη 25 Φεβρουαρίου 2021 10.00-12.00 (ώρα Βρυξελλών), Πέμπτη 18 Μαρτίου 2021 17.00-18.30 (ώρα Βρυξελλών).

Ελληνική Αντιπροσωπεία: Αλέξης Αναγνωστάκης

 ----------------------------------

Σύνοψη των πλέον σημαντικών.

Α. Κατά τη συνεδρίαση της 25/02/2021, τέθηκαν οι προτεραιότητες και το αντικείμενο ενασχόλησης της Ομάδας Εργασίας αναφορικά με το τρέχον έτος 2021.

Το άνω αντικείμενο ενδεικτικά περιλαμβάνει τις αναγκαίες πρωτοβουλίες στα πλαίσια του παρακάτω ευρωπαικού νομοθετικού πλαισίου:

* Πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τις ευρωπαϊκές εντολές υποβολής και διατήρησης ηλεκτρονικών αποδεικτικών στοιχείων σε ποινικές υποθέσεις.
* Ψηφιοποίηση της ποινικής δικαιοσύνης.
* Πρόταση κανονισμού για την τροποποίηση του κανονισμού (ΕΕ) 2016/794, όσον αφορά τη συνεργασία της Europol με ιδιώτες, την επεξεργασία δεδομένων προσωπικού χαρακτήρα από την Europol προς υποστήριξη ποινικών ερευνών και τον ρόλο της Europol στην έρευνα και την καινοτομία.
* Κόμβος καινοτομίας και εργαστήριο καινοτομίας στην Europol για την παρακολούθηση των αναδυόμενων τεχνολογιών και τη συμμετοχή σε έργα που αναπτύσσουν νέους τρόπους χρήσης αυτών των καινοτόμων τεχνολογιών σχετικά με την επιβολή του νόμου.
* Ψήφισμα 13084/1/20 του Συμβουλίου σχετικά με την «Ασφάλεια μέσω κρυπτογράφησης κλπ».
* Δεύτερο πρόσθετο πρωτόκολλο της σύμβασης του Συμβουλίου της Ευρώπης για το έγκλημα στον κυβερνοχώρο.
* Βιομετρικά συστήματα αναγνώρισης.
* Ασπίδα Προστασίας Προσωπικών Δεδομένων ΕΕ-ΗΠΑ: Τον Ιούλιο του 2020, το ΔΕΕ εξέδωσε απόφαση για την κατάργηση της εκτελεστικής απόφασης για τη θέσπιση της ασπίδας προστασίας του δικαιώματος της ιδιωτικής ζωής. Η Επιτροπή ανακοίνωσε ότι ξεκίνησε συζητήσεις με τις ΗΠΑ για την εξεύρεση μιας νέας κατάλληλης λύσης. Ωστόσο, είναι απίθανο να τεθεί σε εφαρμογή ένα νέο πλαίσιο στο άμεσο μέλλον.

Β. Τον Δεκέμβριο του 2020 η Ευρωπαϊκή Επιτροπή ενέκρινε πρόταση για την τροποποίηση του κανονισμού (ΕΕ) 2016/794, όσον αφορά την επεξεργασία δεδομένων προσωπικού χαρακτήρα από την Europol προς υποστήριξη ποινικών ερευνών, καθώς και σχετικά με την έρευνα και την καινοτομία κλπ.

Η Πρόταση αναφέρεται, μεταξύ άλλων, στην εξουσία της νέας Europol να επεξεργάζεται δεδομένα προσωπικού χαρακτήρα «προς υποστήριξη ποινικής έρευνας κλπ » (άρθρο 18α), να διαβιβάζει επιχειρησιακά δεδομένα προσωπικού χαρακτήρα σε θεσμικό ή άλλο όργανο ή οργανισμό της Ένωσης «όταν κρίνεται αναγκαίο για την εκτέλεση των καθηκόντων των εν λόγω φορέων» (άρθρο 24), να λαμβάνει δεδομένα προσωπικού χαρακτήρα απευθείας από ιδιώτες και να επεξεργάζεται τα εν λόγω δεδομένα προσωπικού χαρακτήρα «για να εμποδίσει τη διάδοση online περιεχομένου που σχετίζεται με την τρομοκρατία ή βίαιο εξτρεμισμό σε καταστάσεις κρίσης» (άρθρο 26α), να επεξεργάζεται δεδομένα προσωπικού χαρακτήρα για «έρευνα και καινοτομία» (άρθρο 33α).

Η Ομάδα Εργασίας συμφώνησε να διαμορφωθεί Κείμενο Θέσης της CCBE αναφορικά με την άνω πρόταση για την τροποποίηση του κανονισμού (ΕΕ) 2016/794 για την εκχώρηση των άνω νέων εξουσιών στη Europol.

Ορίστηκε δε oμόφωνα Εισηγητής για το άνω Κείμενο Θέσης της CCBE ο εκπρόσωπος του ΔΣΑ Αλέξης Αναγνωστάκης.

Κατά τη συνεδρίαση της 18ης Μαρτίου, συζητήθηκε και εγκρίθηκε από την Ομάδα Εργασίας η άνω εισήγηση του εκπροσώπου του ΔΣΑ.

 Κατά την άνω εισήγηση, ένα πρώτο ζήτημα αποτελεί η έλλειψη ενός διεθνώς αποδεκτού κοινού ορισμού των όρων “εθνική ασφάλεια, τρομοκρατία, εξτρεμισμός κλπ”, που θα “δικαιολογούν” την άμεση πρόσβαση της Europol στα προσωπικά δεδομένα των ευρωπαίων πολιτών.

 Το άνω γεγονός καθιστά μη εφικτό για τα εθνικά και ευρωπαικά δικαστήρια να διασφαλίσουν αποτελεσματικά ότι τα μέτρα επιτήρησης συμμορφώνονται, μέσω αυστηρής προς τούτο αξιολόγησης, με τις αρχές της αναγκαιότητας και αναλογικότητας.

Περαιτέρω, κατά την άνω εισήγηση, κάθε άμεση ή έμμεση πρόσβαση στα δεδομένα προσωπικού χαρακτήρα των πολιτών που επιχειρείται θα πρέπει να εμπίπτει στα όρια του κράτους δικαίου και δεδομένου ότι συνιστά παρέμβαση στα θεμελιώδη δικαιώματα, πρέπει να περιορίζεται στο ελάχιστο.

Μια τέτοια παρέμβαση καθίσταται ιδιαίτερα επικίνδυνη όταν τα δεδομένα και οι επικοινωνίες στις οποίες η Europol θα έχει πρόσβαση είναι εκείνα στα οποία έχει χορηγηθεί ειδική προστασία από το νόμο. Αυτό ισχύει σαφώς σε σχέση με τις επικοινωνίες μεταξύ δικηγόρων και πελατών τους, δεδομένου ότι, σε όλα τα κράτη μέλη της ΕΕ, ο νόμος προστατεύει την εμπιστευτική διακίνηση πληροφοριών μεταξύ δικηγόρου και πελάτη.

Επιπλέον, αυτή η προστασία αποτελεί, σε γενικές γραμμές, ουσιώδες στοιχείο για τη διασφάλιση του δικαιώματος σε δίκαιη δίκη και του κράτους δικαίου. Κατά συνέπεια, η CCBE ανησυχεί ιδιαίτερα για τον αντίκτυπο που μπορεί να έχει οποιοδήποτε μέτρο της ΕΕ περί της πρόσβασης της Europol σε δεδομένα προσωπικού χαρακτήρα που συνέχονται με το επαγγελματικό απόρρητο.

Κάθε μέτρο της ΕΕ σχετικά με τις εξουσίες πρόσβασης της Europol σε δεδομένα προσωπικού χαρακτήρα πρέπει να υπόκειται σε αποτελεσματικό νομοθετικό έλεγχο. Οι έννοιες του εξτρεμισμού/τρομοκρατίας/κρίσης ως παράγοντες απόκκλισης θα πρέπει να καθοριστούν με επαρκή εξειδίκευση και σαφήνεια.

Η δυνατότητα πρόσβασης σε δεδομένα προσωπικού χαρακτήρα πρέπει να ρυθμίζεται με ατομική αξιολόγηση και διαφάνεια. Η πρόσβαση σε δεδομένα προσωπικού χαρακτήρα θα πρέπει να επιτρέπεται μόνο όταν η Europol μπορεί να αποδείξει αποτελεσματικά ότι υπάρχουν επιτακτικοί λόγοι που δημιουργούν επαρκή βαθμό υπόνοιας που δικαιολογούν την παρακολούθηση.

Για κάθε πρόσβαση σε προσωπικά δεδομένα θα πρέπει να απαιτείται προηγούμενη δικαστική άδεια.

Προκειμένου να παρασχεθεί αποτελεσματική νομική προστασία κατά της παράνομης επιτήρησης, είναι απαραίτητο να τεθούν ένδικα μέσα και βοηθήματα στη διάθεση των πολιτών, των οποίων τα δεδομένα έχουν υποβληθεί σε επεξεργασία. Ειδικότερα, μόλις αποκαλυφθεί ότι έχουν ληφθεί μέτρα επιτήρησης, οι πολίτες θα πρέπει να έχουν το δικαίωμα να ενημερώνονται για τα δεδομένα που συλλέγονται και υποβάλλονται σε επεξεργασία και πρέπει να είναι σε θέση να αμφισβητήσουν τη νομιμότητα τέτοιων μέτρων ενώπιον δικαστή. Επιπλέον, κατά περίπτωση, θα πρέπει να επιβάλλονται κυρώσεις σε πρόσωπα και οργανισμούς που έχουν αναλάβει το έργο της παράνομης επιτήρησης.

Η νομοθεσία πρέπει να διασφαλίζει ότι τα δεδομένα προσωπικού χαρακτήρα που λαμβάνονται χωρίς (προηγούμενη) δικαστική άδεια είναι απαράδεκτα ως αποδεικτικά μέσα στο δικαστήριο. Επιπλέον, κάθε υποκλαπείσα ύλη που κρίθηκε παράνομη, θα πρέπει να απαιτείται να καταστραφεί. Από την άλλη πλευρά, τυχόν δεδομένα προσωπικού χαρακτήρα που έχουν συλλεγεί νομίμως θα πρέπει να χρησιμοποιούνται αποκλειστικά για τον σκοπό για τον οποίο χορηγήθηκε η άδεια.

Γ. Στα πλαίσια του άνω Κειμένου Θέσης η CCBE κλήθηκε από την βελγίδα ευρωβουλεύτρια κ. Saskia Bricmont , Εισηγήτρια του θέματος στο Ευρωπαικό Κοινοβούλιο εκ της Ομάδας των Πρασίνων να παρουσιάσει την άνω έκθεση και να προβάλλει τις θέσεις της ενώπιον του Ευρωκοινοβουλίου το προσεχές διάστημα.

Εκπρόσωποι της CCBE προς τούτο ορίστηκαν οι κ.κ. Sebastian Cording, Πρόεδρος της Ομάδας Εργασίας Surveillance, ο εκπρόσωπος του ΔΣΑ Αλέξης Αναγνωστάκης ως εισηγητής και ο γενικός γραμματέας της CCBE Simone Cuomo.

Δ. Σχετικά με το σχέδιο “e-evidence” περί του πλαισίου ηλεκτρονικών αποδεικτικών μέσων:

Στο [κείμενο θέσης](https://www.ccbe.eu/fileadmin/speciality_distribution/public/documents/SURVEILLANCE/SVL_Position_papers/EN_SVL_20181019_CCBE-position-on-Commission-proposal-Regulation-on-European-Production-and-Preservation-Orders-for-e-evidence.pdf), που εγκρίθηκε το 2018, η CCBE εξέφρασε ανησυχίες σχετικά με την πρόταση κανονισμού για τις ευρωπαϊκές εντολές υποβολής και διατήρησης ηλεκτρονικών αποδεικτικών στοιχείων σε ποινικές υποθέσεις.

Η CCBE τόνισε ότι ορισμένες από τις προτεινόμενες διατάξεις υπονομεύουν τα θεμελιώδη δικαιώματα και παρουσιάζουν σοβαρές ελλείψεις. Η CCBE θεωρεί ότι το αρχικό σχέδιο έκθεσης του Ευρωπαϊκού Κοινοβουλίου αντιμετώπισε τις περισσότερες από αυτές τις ανησυχίες και εκφράζει τη λύπη του για το γεγονός ότι η τελική έκθεση που εγκρίθηκε τον Δεκέμβριο του 2020 δεν περιλαμβάνει όλες τις σημαντικές βελτιώσεις που προτάθηκαν.

Με σχέδιο επιστολής που τέθηκε υπ’ όψη των μελών της Ομάδας Εργασίας, η CCBE προτίθεται να υποστηρίξει τις τροπολογίες που διασφαλίζουν τις ελάχιστες διασφαλίσεις των θεμελιωδών δικαιωμάτων και οι οποίες θα πρέπει να συμπεριληφθούν σε μια τελική συμφωνία, εάν το κείμενο αυτό πρόκειται να εγκριθεί κατά τη διάρκεια των τριμερών διαπραγματεύσεων. Πράγματι, η CCBE θεωρεί ότι οι εγγυήσεις που προτείνει το Ευρωπαϊκό Κοινοβούλιο σχετικά με τον σεβασμό θεμελιωδών δικαιωμάτων όπως η πρόσβαση στη δικαιοσύνη, το δικαίωμα σε δίκαιη δίκη, η αρχή της ισότητας των όπλων και τα δικαιώματα υπεράσπισης πρέπει να παρασχεθούν άμεσα και να καταγραφούν στο τελικό σχέδιο. Διαφορετικά, εάν δεν συμπεριληφθούν αυτές οι ελάχιστες διασφαλίσεις, η άνω πρόταση της Επιτροπής περί των ηλεκτρονικών αποδεικτικών στοιχείων θα πρέπει να απορριφθεί.

Ε. Τέλος εκφράστηκε η ανησυχία των μελών της Ομάδας Εργασίας σχετικά με τη χρήση μηχανισμών αναγνώρισης προσώπου (facial recognition) καθώς και άλλων βιομετρικών στοιχείων από την FRONTEX στα ευρωπαικά σύνορα σχετικά με τις μεταναστευτικές και προσφυγικές ροές, χωρίς την κατάλληλη πρόβλεψη και τις εγγυήσεις των ευρωπαικών νόμων. Επίσης, ανησυχία εκφράστηκε σχετικά με τις τάσεις χρήσης της τεχνητής νοημοσύνης (artificial intelligence) παρά των ευρωπαικών αρχών, άνευ του κατάλληλου πλαισίου προστασίας προσωπικών δεδομένων και θεμελιωδών δικαιωμάτων των πολιτών.